Coronakrisen har sat godt gang i sommerhussalget det seneste år. For feriehungrende danskere har vendt blikket mod Danmark og sommerhusene, da det har været svært at rejse til udlandet. Og der er stadig sommerhuse tilbage på hylderne hos ejendomsmæglerne, så har du en sjat penge til overs, og vil du gerne imponere venner og familie med et sommerhus, der ligger et godt stykke over gennemsnittet, skal du måske vende blikket mod Gammel Skagen. For landets femtedyreste sommerhus er sat til salg for 16,8 millioner kroner. Det skriver boligmediet Boliga.dk. Der er tale om Bakkehuset, som ligger på Flagbakkevej. Det arkitekttegnede hus på 100 kvadratmeter er fra 2007, og det ligger på en 3700 kvadratmeter høj grund udenfor Gammel Skagen med udsigt til Vesterhavet og de omkringliggende klitter. Men hvorfor nøjes med at købe Danmarks femtedyreste sommerhus? På Søndre Strandvej i Helsingør skal man slippe næsten 20 millioner kroner for landets dyreste sommerhus, der er til salg lige nu. For det beløb får du et 95 kvadratmeter sommerhus fra 1941, som ligger på en 8800 kvadratmeter stor grund med ugeneret udsigt til Øresund. I Tisvildeleje på Sjællands nordlige kyst ligger landets næstdyreste sommerhus, som er udbudt til salg for 19,2 millioner kroner. Og i Rågeleje ligger landets tredjedyreste sommerhus med en salgspris på 18 millioner, og også på den nordsjællandske kyst i Vejby kan du købe landets fjerdedyreste sommerhus, der er sat til salg for 16,9 millioner kroner.

Referat:
Landets femtedyreste sommerhus er sat til salg på Flagbakkevej i Gammel Skagen.